De certain contract en parchemin en datte de l’an de grâce de Nostre Seigneur mil trois cens et trente, le lundy après la feste de Sainct Pierre-à-la-chaire, au mois de febvrier, passé entre frère Regnaud, abbé, et tout le convent de l’esglise Nostre Dame d’Oigny et leurs habitans de la ville de Larçon vers Salives, portant affranchissement du droict de mainmorte, accordé par les dictz abbé et religieux aus dictz habitans, a esté extraict ce qui ensuit:  1. C’est assçavoir que les dictz habitans et leurs, pour cause de la dicte mainmorte ainsy ostée sur eux, rendront et payeront chascung an à tousjours mais, de l’Ascension de Nostre Seigneur jusques à la Pentecoste en suivant, à nous et à nos successeurs quatre livres de bons petis tournois, forte monnoye; laquelle imposition sera faicte chascun an au mois de may par deux des preudhommes de la dicte ville, lesquels ils esliront entre eux et nous ou nostre commandement, recevront les sermens des dicts deux preud’hommes que bien et loyaument feront la dicte imposition à chacun des dicts habitans des quatre livres dessus dicts; et la dicte imposition faicte du dict argent sur les dicts habitans, les escriptz seront baillés et dellivrez chascun an à nous ou à nostre commandement pour lever en nom de nous et par nous le dict argent.  2. Item avec ce nous et nos successeurs horons chascun an à tousjours mais, de chascun ménage tenant feu et lieu en la dite ville de Larçon, une corvée de fenaison, outre celle que nous accoustumé à avoir sur eux, tenant ce présent accord; et se ainsy estoit que deux ou trois ou plusieurs ménages demeurassent ensemble, nonobstant ce, nous payeroit chascun ménage la dicte corvée, ensemble tous autres corvées que les dicts habitans nous doivent d’autre part.  3. Item. Se aucuns des dicts habitans demeurans et tenans feu et lieu fors de la ville de Larçon meurt sans hoirs de son corps, nous et nos successeurs harons et prendront paisiblement tous les biens tels qu’ils soient de la succession ou de l’hoirie dudit mort estant insin demeurant fuers de la ville de Larçon et en iceux biens, nuls du lignage du mort ne pourra rien chalongier ne demander.  4. Item. Se aucun des habitans de la dicte ville trépasse de cette [vie] en l’autre et il n’est en la dicte ville aucun de son lignage résident et demeurant; nuls autres de fors de la dicte ville de Larçon du lignage du dict mort, ne peut ne doit venir à la succession ou escheote du dict mort, ce n’est tant qu’il y vaine por estre et demorer liges hommes ou femmes de nous et de nostre dicte esglise en la dicte ville et de celle servitude et condition comme sont en tout et partout nos hommes de la dicte ville de Larçon.  5. Item, accordé est encore entre nous et les dictz habitans, que nul d’eux ne leurs hoirs aussy ne peuvent louer héritages, vendre, eschanger, donner en mariage ne allience à autruy pour quelque manière que ce soit pour défuir le lieu de nostre jurisdiction, pour estre homme ou femme à autre seigneur, ne leurs moubles emporter fuers de la dicte ville en avouant si c’est pour autre seigneur que nous; et ce autrement l’on fasoient, nous et nos successeurs prendront ou feront prendre par nos gens les propres corps et tous les biens d’iceux, comme les nostres, quelque part qu’ils fussent ou pourroient estre trouvez.  6. Item. Les dicts habitans et leurs hoirs peuvent marier leurs filles fuers dessus nous et de nostre jurisdiction toutesfois qu’ils leur viendront à point et donner de leurs biens meubles selon ce qui leurs semblera que bon soit. Et leurs hoirs masle, ils ne peuvent marier feurs dessus nous, affin qu’ils leurs donnent ou que ils n’emportent rien de leur bien; et se il estoit trouvé par advanture que le dict hoir masle en eux mariant, emportassent aucuns biens tels qu’ils soient, nous ou nos successeurs prendront ou feront prendre tous ses biens de quelque part qu’ils fuissent comme les nostres propres commis et confisquez.  7. Et nonobstant cet accord et les ordonnances sont et demeurent tous les habitans de la dicte ville et leurs hoirs hommes de nous, de nos successeurs et de nostre dite esglise justiciables, taillables et exploictables haut et bas comme devant, excepté la dicte mainmorte, sauf et retenu trubles adès à nous et à nostre dicte esglise, nostre justice, nostre seignorie sur les dicts habitans et leurs hoirs, les tailles, dixmes, censives, corvées, gelignes et touttes autres censes, redevances, profficts et esmoluments, quels qu’ils soient, qu’ils nous doivent; et touttes ces convenances et conditions dessus dictes, ensemble une chacune pour soy nous abbé et convent dessus dict promectons d’entretenir. Le contenu cy dessus a esté extrait et collationné sur l’original en parchemin pour ce représenté et à l’instant rendu par les nottaires gardenoltes du roy au Chatelet de Paris soubsignez, l’an mil six cens soixante trois le douziesme jour de may. Signé: FERRET et BILLART.